b'\n_START_ARTICLE_\nEl\xc3\xa4m\xc3\xa4nsanalaisuus\n_START_SECTION_\nSynty\n_START_PARAGRAPH_\nVanhoillislestadiolaisuuden sis\xc3\xa4ll\xc3\xa4 oli erimielisyyksi\xc3\xa4 opillisista kysymyksist\xc3\xa4 1960-luvun vaihteessa. Oppierimielisyydet koskivat erityisesti tunnustuskirjojen oppikohtien tulkintaa, pakanal\xc3\xa4hetyst\xc3\xa4 ja seurakuntaoppia. Erimielisyydet johtivat muutosta haluavien, varsinkin monien pappien, eroon vanhoillislestadiolaisuudesta. Liikkeeseen liittyi 2/3 vanhoillislestadiolaisuuden papeista, kymmenen pient\xc3\xa4 rauhanyhdistyst\xc3\xa4 ja joitakin maallikkosaarnaajia._NEWLINE_Vuoden 1957 Kuopion suviseurojen puhujien ja seurakuntavanhinten kokouksen aiheena oli kaste. Kokouksessa pidettiin kaksi alustusta ja alustajina toimivat tuomiorovasti L. P. Tapaninen ja saarnaaja Toivo Lepp\xc3\xa4nen. Alustajat p\xc3\xa4\xc3\xa4tyiv\xc3\xa4t vastakkaisiin opillisiin n\xc3\xa4kemyksiin. Toisen puolen mukaan lapsi saa uskon vasta kasteessa ja toisen mukaan vanhoillislestadiolaisuudessa on aina opetettu lapsen olevan autuas jo ennen kastetta. Aiheesta keskusteltiin pitk\xc3\xa4\xc3\xa4n. Vanhoillislestadiolaiset asettivat sakramenttikomitean. Komiteassa mukana ollut Pekka Lappalainen ei yhtynyt komitean esitykseen._NEWLINE_SRK:n vuosikokouksessa Kuusamossa vuonna 1961 erotettiin tai j\xc3\xa4tettiin valitsematta johtokuntaan oppositiossa olleet j\xc3\xa4senet. Johtokuntaan valittiin uudet j\xc3\xa4senet pappisseuraan menneiden tilalle._NEWLINE_1960 ja 1970 -luvuilla el\xc3\xa4m\xc3\xa4nsanalaiset kokoontuivat kes\xc3\xa4isin Ylitornion kristilliselle kansanopistolle, jonka rehtorina toimi Lauri Impi\xc3\xb6 ja jonka perustamiseen L. P. Tapaninen oli vaikuttanut toimiessaan Ylitornion kirkkoherrana. Ylitornion kristillisen opiston johtokunnan puheenjohtajana toimi Hannes Leinonen._NEWLINE_El\xc3\xa4m\xc3\xa4nsanalaisuuden joukosta on tullut kolme piispaa: L. P. Tapaninen, Hannes Leinonen ja Yrj\xc3\xb6 Massa. Helsingiss\xc3\xa4 olevan  Lestadiolaisten ylioppilaskodin taustalla vaikuttaa el\xc3\xa4m\xc3\xa4nsanalaisuus. Osa Unkarin vanhoillislestadiolaisista siirtyi hajaannuksessa el\xc3\xa4m\xc3\xa4nsanalaisuuteen.'